﻿

Ha основу члана 125. став 6. Породичног закона („Службени гласник РС”, бр. 18/05 и 77/11 – др. закон),

Министар за рад, запошљавање, борачка и социјална питања доноси

**ПРАВИЛНИК**

**о начину рада, саставу и финансирању сталне комисије органа старатељства за попис и процену вредности имовине штићеника**

"Службени гласник РС", број 131 од 3. децембра 2014.

**Предмет Правилника**

Члан 1.

Овим правилником уређује се начин рада, састав и финансирање сталне комисије органа старатељства за попис и процену вредности имовине штићеника (у даљем тексту: стална комисија).

**Састав сталне комисије**

Члан 2.

Сталну комисију решењем именује руководилац органа старатељства из реда стручњака запослених у органу старатељства, који дужност обављају у оквиру редовних послова утврђених општим актом о систематизацији послова и радних задатака органа старатељства.

Сталну комисију чине три члана који имају своје заменике.

Водитељ случаја који је непосредно ангажован на организовању заштите штићеника чија се имовина пописује и процењује, не учествује у раду сталне комисије.

Комисија је стално тело органа старатељства.

**Начин рада сталне комисије**

Члан 3.

Стална комисија врши попис и процену имовине штићеника.

Попис и процена имовине штићеника врши се у року од осам дана од дана када је орган старатељства обавештен о постојању потребе за старатељством, у складу са законом.

Попис обухвата целокупну имовину која је у поседу штићеника као и имовину која се налази код другог лица са назначењем код кога се налази та имовина и по ком основу, као и имовину коју држи штићеник, а за коју се тврди да није његова својина.

У попису имовине забележиће се потраживања и дугови штићеника.

Члан 4.

Покретне ствари пописују се по врсти, роду, броју, мери, тежини или појединачно.

Непокретности се пописују појединачно са назнаком места где се налазе, културе земљишта и земљишно-књижних података, ако су познати.

Стална комисија врши попис имовинских и других права и интереса штићеника као што су оснивачка права на привредним друштвима, власништво на акцијама, и другим хартијама од вредности, право интелектуалне својине и ауторско право.

Приликом пописивања имовине назначава се вредност појединих покретних и непокретних ствари.

Кад се у имовини штићеника пронађу предмети за чије држање, чување или пријављивање постоје посебни прописи, са њима ће се после извршеног пописа поступити по тим прописима.

Члан 5.

Попису имовине присуствују:

1) штићеник, ако је у стању да разуме о чему се ради;

2) штићеников законски заступник, односно старатељ, ако је постављен;

3) водитељ случаја;

4) друга лица која имају правни интерес, у складу са законом;

5) по потреби и стручњак са посебним стручним знањем и искуством за процену вредности имовине штићеника, на начин и у складу са прописима којима се уређују послови вештачења.

Члан 6.

О току рада и извршеном попису имовине, стална комисија води записник, који потписују сва лица која су учествовала и присуствовала попису.

Чланови комисије као и друга лица која су присуствовала попису имовине могу ставити своје примедбе на ток, начин и садржај предузетих радњи које се уносе у записник и чине његов саставни део.

Записник из става 1. овог члана сачињава се у три оригинална примерка, по један за досије штићеника и архиву органа старатељства, а један примерак се даје старатељу штићеника приликом увођења у дужност.

Копија записника може се дати и другим лицима која су присуствовала попису и процени на њихов захтев.

Ако учесници приговоре попису или процени имовине, руководилац органа старатељства може, ако то сматра за потребно, одредити да стална комисија изврши поново попис или процену.

**Средства за рад сталне комисије**

Члан 7.

Материјални трошкови за рад сталне комисије обезбеђују се из средстава намењених за материјалне трошкове обављање послова јавних овлашћења органа старатељства.

**Средства за ангажовање судског вештака**

Члан 8.

Средства потребна за ангажовање стручњака са посебним стручним знањем – вештак, и искуством за потребу процене вредности имовине штићеника, обезбеђују се, сагласно закону, првенствено из штићеникових прихода – ако се тиме не угрожава штићениково издржавање, и из прихода од имовине штићеника. Ако се средства за накнаду трошкова старатељу не могу обезбедити у целини или делимично у складу са ставом 1. овог члана, средства се обезбеђују у буџету Републике Србије.

Стручњак са посебним стручним знањем – вештак има право на накнаду трошкова и право на награду за рад.

Висина и начин накнаде трошкова и висина награде за вештачење одређују се у складу са прописом којим је уређена накнада трошкова у судским поступцима.

**Завршна одредба**

Члан 9.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 31. јануара 2015. године.

Број 110-00-00228/2014-14

У Београду, 19. новембра 2014. године

Министар,

**Александар Вулин,** с.р.